  Анжелика Тихонова корреспондент 12-тӥ толсуре Тол Бабайлэн Шарканысь резиденцияз нырысетӥзэ Удмуртиысь Выль ар кызэз ӝуатозы. Ужрад «Выжыкылысь геройёс Тол Бабайлэн вордскем шаераз» IX улосвылкуспо фестиваль улсын ортчоз. Со сярысь радъясьёс «ВКонтакте» мерлыко вотэсын ивортӥзы. Выль ар кыз вылысь тылъёсты ӝуатон 18 часын ортчоз. Со бӧрсьы фейерверк пуштытъялозы Нунал ӵоже куноосты мукет пӧртэм ужрадъёс возьмало. Соос театрализованной возьматонэз адӟыны, «Выжыкыл сюрес» кузя поръяны, лымыпогъёслэн ӵошатсконазы пыриськыны, Тол Бабайлэн музеяз пыраны, Выль ар флешбоме пыриськыны, эктыны, шулдыръяськыны но мукет улосвылъёсысь выжыкыл геройёсын тодматскыны быгатозы. Туннэ нуналлы Тол Бабай доры куное Татарстанысь Кыш Бабай, Киров улосвылысь Девица-Метелица, Свердловск улосвылысь Урал-Мороз но Весна Красна вуозы шуыса тодмо ини Пусъём, туэ «Выжыкылысь геройёс Тол Бабайлэн вордскем шаераз» фестиваль одӥг нунал ӵоже гинэ кыстӥськоз. Тросэз ужрадъёс урамын ортчозы. Соин радъясьёс куноосты шунытгес дӥсяськыны куро. Сыӵе сюбегатонъёс коронавирус инфекциен черлан учыръёсты палэнтон понна кутӥзы.  Тодэ вайытом, Ижын валтӥсь кар кызэз 19-тӥ толсуре ӝуатыны малпало. Озьы ик Шор площадьын йӧлэсь «7 чудес света» аркаос лэсьтозы. Тегъёс: Мерлык Шаркан Удмуртия ТолБабай фестиваль  